Alueiden komitean lausunto aiheesta "Komission tiedonanto: Yleisarvio Euroopan yhteisön ympäristöä ja kestävää kehitystä koskevasta poliittisesta toimintaohjelmasta 'Kohti kestävää kehitystä' (viides ympäristöä koskeva toimintaohjelma)"

(2000/C 317/01)

ALUEIDEN KOMITEA, joka

ottaa huomioon komission tiedonannon, jossa annetaan yleisarvio Euroopan yhteisön ympäristöä ja kestävää kehitystä koskevasta poliittisesta toimintaohjelmasta "Kohti kestävää kehitystä" (viides ympäristöä koskeva toimintaohjelma) KOM(1999) 543 lopullinen,

ottaa huomioon komission 2. joulukuuta 1999 Euroopan yhteisön perustamissopimuksen 265 artiklan 1 kohdan nojalla tekemän päätöksen pyytää aiheesta alueiden komitean lausunto,

ottaa huomioon työvaliokuntansa 2. kesäkuuta 1999 tekemän päätöksen antaa lausunnon valmistelu valiokunta 4:n "maankäyttö, taajama-asiat, energia, ympäristö" tehtäväksi,

ottaa huomioon valiokunta 4:n 11. toukokuuta 2000 hyväksymän lausuntoluonnoksen CdR 12/2000 rev. 2, jonka esittelijät olivat Eva-Riitta Siitonen, FIN, PPE ja C. W. Jacobs, NL, PSE, ja

katsoo, että Euroopan yhteisön perustamissopimuksen mukaisesti ympäristönäkökohdat on sisällytettävä yhteisön toimintaperiaatteisiin, varsinkin kestävän kehityksen varmistamiseksi,

hyväksyi 14. ja 15. kesäkuuta 2000 pitämässään 34. täysistunnossa (14. päivän kokouksessa) yksimielisesti seuraavan lausunnon.

1. Alueiden komitean näkemys tiedonannosta

1.1. Alueiden komitea panee merkille, että Euroopan komissio on viidennen toimintaohjelmansa avulla edistänyt ympäristön laatua monilla osa-alueilla vain kohtuullisesti. Komitea toteaa, että sellaiset epäsuotuisat olosuhteet kuten lainsäädännön riittämätön tai hidas täytäntöönpano, yhteyksien puuttuminen muihin toimintaperiaatteisiin ja tärkeimpien toimijoiden todellisen sitoumuksen puute ovat vaikeuttaneet kestävän kehityksen tavoitteen saavuttamista.

1.2. Komitea kiinnittää huomiota siihen, että alue- ja paikallisviranomaisten näkemyksille ja ympäristöasioille ei ole annettu yleisarviossa niiden ansaitsemaa huomiota. Onhan tunnettua, että vesihuollosta, jäteveden puhdistuksesta, jätehuollosta, taajama- ja aluekohtaisesta liikennepolitiikasta sekä kansanterveydestä vastuussa oleva alue- ja paikallishallinto vaikuttaa toimenpiteillään suuresti ilmastonmuutokseen, luonnon monimuotoisuuteen sekä ympäristön yleistilaan.

1.3. Komitea kannattaa viidennessä ympäristöä koskevassa toimintaohjelmassa esitettyä ajatusta jaetusta vastuusta. Vastuun jakaminen edellyttää nykyistä avoimempia työskentelymenetelmiä, joiden puitteissa asianomaisilla toimijoilla, "ympäristöongelmien parissa työskentelevillä tahoilla" on niin ikään mahdollisuus osallistua tavoitteiden ja toimintakeinojen muotoiluun ja ottaa niistä vastuu.

1.4. Komitea on Euroopan komission tavoin huolestunut EU:n naapurimaissa sijaitsevien ydinvoimaloiden turvallisuudesta. Komitea olisi toivonut löytävänsä yleisarviosta viittauksen Euratomin panokseen Itä-Euroopan valtioiden ydinturvallisuusasioissa.

2. Yleisarviota ja ympäristön kuudetta toimintaohjelmaa koskevat alueiden komitean suositukset

2.1. Komitea kehottaa Euroopan komissiota hahmottelemaan ympäristöpoliittiset menetelmät, joiden puitteissa kehitetään vaiheittain tavoitteet ja toimintakeinot. Menetelmiä laadittaessa tulee käydä vuoropuhelua asianomaisten tahojen kanssa, myös paikallis- ja aluetasoa edustavien organisaatioiden kanssa.

2.2. Komitea esittää, että ekotehokkuus annetaan uutena tehtävänä Euroopan ympäristökeskukselle. Näin voitaisiin auttaa alueita, kaupunkeja ja kohderyhmiä saavuttamaan kestävän kehityksen mukaiset tavoitteensa ja tekemään sellaisia valintoja, jotka voivat vaikuttaa niiden hallussa oleviin luonnonvaroihin. Komitea ehdottaa lisäksi, että Euroopan komissio omaksuu ympäristön kannalta tehokkaan lähestymistavan luonnonvarojen hoitoon. Euroopan alueiden ympäristöministerien viidennessä konferenssissa, joka on määrä pitää syyskuussa 2001, onkin tarkoitus käsitellä kestävän talouden ja ekotehokkuuden kysymyksiä ja tehdä aihetta koskevia konkreettisia esityksiä.

2.3. Pantaessa Kioton pöytäkirjaa täytäntöön komitea katsoo, että päästöjen alueellisten vähentämissuunnitelmien ja tavoitteiden tulee niin ikään täydentää valtakunnallisia strategioita ja auttaa saavuttamaan valtakunnalliset tavoitteet entistä paremmin. Komitea suhtautuu myönteisesti ajatukseen kehittää päästöjen kauppajärjestelmä kasvihuonekaasupäästöjen vähentämiseksi. Jotta järjestelmä olisi mahdollisimman tehokas, siinä tulisi ottaa huomioon sekä EU:n jäsenvaltiot että ehdokasvaltiot.

Metsien asema tulee tunnustaa. Tarvitaan toimia, joilla edistetään näiden luonnonvarojen järkiperäistä hoitoa. Metsät ovat tärkeitä ympäristöpolitiikan kannalta, joten on toteutettava laajoja alueita kattavia ohjelmia, edistettävä omistajien yhteistyötä ja yhteenliittymistä, annettava teknistä tukea tiloille, luotava laajoja metsänhoitoyksiköitä sekä hyödynnettävä metsien monimuotoisuutta.

2.4. Agenda 21 -paikallisohjelmasta ja Euroopan kaupungit -kampanjasta on saatu tietyissä tapauksissa erittäin lupaavia tuloksia, mutta yleisesti ottaen tulokset ovat olleet liian vaatimattomia. Taajama-alueilla tarvitaan kiireesti integroitua kestävän kehityksen mukaista politiikkaa, jossa otetaan huomioon sekä kestävän kehittämisen ympäristönäkökohdat että taloudelliset ja sosiaaliset aspektit(1). Komitean mielestä Euroopan komission tulisi tukea luonto- ja ympäristökasvatuksen sisällyttämistä yleissivistävään koulutukseen ja opetusohjelmiin.

2.5. Komitea toistaa toteamuksensa(2), että jätteiden syntymisen välttäminen ja kannustimien myöntäminen jätteiden syntypaikalla käytettäville, nykyistä tehokkaammille lajittelumenetelmille ovat yhteisön jätepolitiikan kulmakiviä. Euroopan komission tulisi niin ikään edistää ensisijaisesti aktiivista tuotepolitiikkaa, kuten yleisarviossa todetaan. Komitean mielestä on tärkeää ulottaa tällainen tuotepolitiikka koskemaan myös yhteisön ulkopuolisista maista tuotuja tavaroita, koska ne vaikuttavat jätteiden syntymiseen ja käsittelyyn.

2.6. Puhdasta vettä on niukalti, ja tämä tulisi ottaa huomioon veden hinnoittelussa.

2.7. Euroopan komission on käynnistettävä maaperän saastumista ehkäisevä politiikka, joka sisältää ennalta ehkäiseviä toimia ja maaperän tervehdyttämistoimenpiteitä koskevia direktiivejä ja kriteerejä. Maaperän tervehdyttäminen saastuneilla alueella tulisi asettaa kaikkialla EU:ssa ensisijaiseksi tavoitteeksi.

2.8. Komitea suosittaa, että ympäristön huomioon ottavien kuljetusmuotojen käyttöä edistetään esimerkiksi lisäämällä yhdistelmäliikenteen liitoskohtien määrää yleiseurooppalaisessa kuljetusverkossa ja käyttämällä vaihtoehtoisia energialähteitä.

2.9. Komitea kehottaa nopeuttamaan melua koskevan puitedirektiivin hyväksymistä ja ryhtymään EU-tasolla toimenpiteisiin, jotta autojen ja muiden liikennevälineiden valmistajat toteuttavat tuotteissaan mahdollisimman alhaisen melutason. Tämä on tärkeää kansalaisten terveyden ja kaupunkiympäristön elämänlaadun parantamiseksi.

2.10. Alueiden komitean kanta on, että maataloudessa laatu on asetettava määrän edelle ja että kestävään kehitykseen pohjautuvan maatalouspolitiikan peruslähtökohtana tulee olla alkuperämerkinnällä varustettujen, perinteisten ja tyypillisten tuotteiden sekä luonnonmukaisen maatalouden edistäminen.

2.11. Ihmisen terveyden vaalimiseksi ja ympäristön suojelemiseksi komitea kehottaa Euroopan komissiota ottamaan tiukan kannan muuntogeenisten organismien (GMO) aiheuttamiin riskeihin.

2.12. Komitean mielestä Euroopan komission olisi suunnattava politiikkansa enemmän matkailun laadulliseen parantamiseen kuin volyymin lisäämiseen ja keskityttävä innovatiivisiin matkailutoimiin, joihin liittyy ympäristönäkökohtien huomioon ottaminen, perinteisten paikallisten resurssien hyödyntäminen ja syrjäisten maaseutualueiden esille tuominen.

2.13. Komitea katsoo, että Euroopan komission tulisi kiinnittää nykyistä enemmän huomiota EU:n ulkopuolelta tuleviin uhkiin, joita ovat esimerkiksi ydinjätteet, kemialliset ja muut aseet sekä jokia ja valtameriä - etenkin Itämerta ja Välimerta - saastuttavat jätevedet. EU:n jäsenvaltioiden tulisi toisaalta olla kaikilta osin vastuussa omista ydin- ym. jätteistään, sen sijaan että ne suunnittelevat jätteiden vientiä Venäjälle ja muihin EU:n ulkopuolisiin maihin.

2.14. Aikaisemmissa lausunnoissaan komitea on puoltanut alue- ja paikallisyhteisöjen aktiivista roolia ympäristöpolitiikan kehittämisessä ja täytäntöönpanossa ehdokasmaiden alueilla ja kunnissa. Yleisarvioon ja ympäristöä koskevan kuudennen toimintaohjelman valmisteluun viitaten komitea toistaa painokkaasti suosituksensa. Euroopan komission tulee aktiivisesti edistää yhteistyötä sekä kokemusten ja asiantuntemuksen vaihtoa EU:n ja ehdokasmaiden alue- ja paikallisyhteisöjen kumppanuustoiminnan muodossa.

2.15. EU:n tulisi tukea laajasti ympäristöalan tiedon, hyvien käytänteiden ja kokemusten vaihtoa turvautumalla uuteen tietotekniikkaan (Internet-sovelluksiin).

2.16. Komitea kannattaa ehdotusta parantaa uuden ympäristöä koskevan kuudennen toimintaohjelman avoimuutta suuntaa-antavia periaatteita ja yleisdirektiivejä sisältävän strategian avulla. Kuudennen toimintaohjelman jälkeen kaikissa jäsenvaltioissa tulisi heti aloittaa neuvottelut Euroopan komission, jäsenvaltioiden hallitusten sekä alue- ja paikallisviranomaisten kesken.

2.17. Komitean mielestä ei riitä, että yleisarviossa todetaan ympäristöpolitiikan yhdentämisen muihin politiikanaloihin edistyvän hitaasti(3). Yleisarvioissa tai ympäristöä koskevassa kuudennessa toimintaohjelmassa tulisi myös selvittää, millä tavoin yhdentämisprosessin tulisi edetä, jotta kestävää kehitystä nopeutettaisiin ja tehostettaisiin kaikilla aloilla.

Bryssel 14. kesäkuuta 2000.

Alueiden komitean

puheenjohtaja

Jos Chabert

(1) Lausunto komission tiedonannosta "Kaupunkien kestävä kehittäminen Euroopan unionissa: toimintakehys", Cdr 115/99 fin - EYVL C 293, 13.10.1999, s. 58.

(2) Lausunto aiheesta "Yhteisön ympäristöpolitiikan kehittäminen edelleen ja ekologisen unionin luominen", Cdr 310/98 fin, kohta 8.3 - EYVL C 198, 14.7.1999, s. 30.

(3) Euroopan komissio päätyy samaan lopputulokseen valmisteluasiakirjassaan aiheesta "Cardiffista Helsinkiin ja sen jälkeen - Raportti Eurooppa-neuvostolle ympäristönäkökohtien ja kestävän kehityksen sisällyttämisestä yhteisön politiikkaan", SEK(1999) 1941.